Tiftakru dak ir-rapport tal-MEPA dwar iż-Żonqor, fejn awturi fantażma qalu li ż-Żonqor seta jkun ikkunsidrat għall-iżvilupp ta' Università Amerikana? Il-konklużjoni ta' (kważi) kulħadd kienet li ma kien hemm l-ebda serjetà fit-tfassil tar-rapport, u li kien ikun aħjar għall-MEPA u l-kredibilità tagħha kieku qagħdet il-bogħod u ma daħlitx bħal żatat fejn ma kienx postha. Il-bieraħ fir-Renju Unit wara stħarriġ ta' sentejn u nofs u nefqa ta' £stg 20 miljun [għoxrin miljun sterlina] kien ippubblikat rapport imsejjaħ . F'dan ir-rapport kummissjoni maħtura mill-Gvern tar-Renju Unit kellha l-inkarigu li teżamina l-kapaċita' tal-ajruporti li jservu Londra u l-impatti tal-espansjoni potenzjali ta' tnejn minnhom. Il- kummissjoni kienet mistennija tagħti parir dwar jekk għandux ikun kostruwit it-tielet runway fl-ajruport ta' Heathrow inkella jekk kellux ikun kostruwit addizzjonali fl-ajruport ta' Gatwick. Iċ-Ċhairman tal-kummissjoni Sir Howard Davies, fid-daħla għal rapport ta' 344 paġna jagħmel din id-dikjarazzjoni: "Il-benefiċċji tal-avjazzjoni jgawdihom kulħadd, filwaqt li l-piż ambjentali tagħhom jintrefgħu mill-ftit. Għal dawk li joqgħodu ħdejhom l-ajruporti huma ġirien storbjużi, b'kilba għal ħafna art." Essenzjalment dan il-kumment jgħodd għal kull proġett li jkun ippjanat. Għalhekk isiru l-istudji, biex ikunu identifikati l-impatti negattivi tal-proġett bl-iskop li, fejn possibli, dawn ikunu indirizzati. Fejn minkejja kull sforz (ġenwin) l-impatti jibqgħu hemm, wieħed imbagħad ikun irid jara jekk il-proġett ikunx għadu ġustifikabbli. Ir-rapport jirrakkomanda li jkun ikkunsidrat l-espansjoni tal-ajruport ta' Heathrow permezz tal-kostruzzjoni tat-tielet imma jorbot din ir-rakkomandazzjoni ma' lista twila ta' kundizzjonijiet ambjentali. Il-Gvern (tar-Renju Unit) għad irid jieħu deċiżjoni. Imma l-kontroversja għadha fil-bidu nett. Hemm diversi membri parlamentari tal-Gvern li diġà esprimew ruħhom kontra l-proposta, fosthom numru ta' MPs prominenti. Ir-rapport ta' 344 paġna, li diġa hu voluminuż, hu supplimentat b'numru kbir ta' rapport tekniċi li jikkunsidraw diversi aspetti tal-impatti ambjentali , soċjali u ekonomiċi. Impatti fuq in-negozju u impatti fuq il-kwalita' tal-arja. Impatti fuq il-klima, kif ukoll l-impatti fuq ir-residenti lokali. Impatti fuq it-trasport fil-lokalità kif ukoll eżami tal-validità tal-previżjonijiet diversi tat-traffiku tal-ajru ġġenerat. L-impatti fuq l-ekonomija lokali u l-impatti fuq l-ekonomija nazzjonali. L-impiegi w ix-xogħol iġġenerat. L-impatt fuq il-kwalità tal-ħajja, is-saħħa u " Dan kollu u iktar hu mfisser f'eluf ta' paġni biex il-Gvern tar-Renju Unit ikun jista' jieħu deċiżjoni infurmata, imma ukoll biex is-soċjeta' ċivili tkun tista' tagħmel il-kontrolli neċessarji li l-analiżi qed issir sewwa u b'mod professjonali. Dan kollu eventwalment ikun segwit ukoll bi studju dwar l-impatti ambjentali ( ) skond jekk jintagħżilx Heathrow jew Gatwick. Ma kienx ħaqqu iż-Żonqor u r-residenti ta' Marsaskala li l-proġett propost ikun ikkunsidrat ftit fid-dettall, ankè f'dan l-istadju? Mhux ta' b'xejn li l-awturi tar-rapport stħaw juru wiċċhom!
Ir-rapport tal-MEPA dwar iż-Żonqor: kif isiru l-affarijiet kieku jsiru bis-serjetà